DA Den Europæiske Unions Tidende CE 78/95

(2004/C 78 E/0095)

SKRIFTLIG FORESPØRGSEL E-2236/03

af Stavros Xarchakos (PPE-DE) til Kommissionen

(7. juli 2003)

Om: Ødelæggelse af det græske miljø

I en for nylig offentliggjort rapport vedrørende de såkaldte bæredygtighedsindekser, der er udarbejdet af det græske statslige miljøkontor, hedder det, at mængden af ukontrolleret affaldsdeponering er meget større i Grækenland end i de øvrige lande i EU, idet den tegner sig for 40 %. I rapporten påpeges det tillige, at kun en lille del af genbrugsmaterialet udnyttes.

Hvad angår genbeplantning af skov skønnes det, at der i Grækenland hvert år nedbrænder mellem 10 000 og 130 000 ha skov, hvoraf der kun genbeplantes 1 500 ha om året (oplysninger fra 2000), hvorimod der i 1990 blev genbeplantet 4 500 ha.

I samme rapport understreges det tillige, at brugen af vand og plantebeskyttelsesmidler stiger hurtigere end merværdien af den producerede landbrugsvare, og at økologisk dyrkning kun finder sted på 1 % af de opdyrkede arealer.

Med hensyn til vand hedder det i rapporten, at overudnyttelsen af de underjordiske vandførende lag er fordoblet i sammenligning med 1990, og efterhånden repræsenterer 40 % af den samlede efterspørgsel, hvilket giver anledning til frygt for en fremtidig vandmangel, navnlig i lyset af forsinkelserne i Grækenlands gennemførelse af nye vandinfrastrukturprojekter.

Kan Kommissionen give oplysninger om skovbrande samt procentsatsen for genbeplantning af skov og ukontrolleret affaldsdeponering i EU's øvrige medlemsstater? Hvor stor en procentsats tegner økologisk (biologisk) dyrkning sig for i EU's øvrige medlemsstater? Er Kommissionen foruroliget, og hvilke foranstaltninger har den iværksat over for de græske myndigheder i forbindelse med overudnyttelsen af de underjordiske vandførende lag i Grækenland og afskovningen af de græske skove, som især har grebet om sig i løbet af de seneste 20 år?

Svar afgivet på Kommissionens vegne af Margot Wallström

(31. juli 2003)

Kommissionen har længe anerkendt skovenes miljømæssige betydning og det forhold, at de kan lide alvorlig skade ved skovbrande, især i Sydeuropa.

Selv om hovedansvaret for koordinering og gennemførelse af skovpolitikken ligger hos medlemsstaterne, har Fællesskabet hjulpet dem i deres bestræbelser på at bekæmpe skovbrande. Der blev ved Rådets forordning (EØF) nr. 2158/92 af 23. juli 1992 (1) indført en ordning for beskyttelse og overvågning af skovene for at modvirke brande; forordningen trådte ud af kraft i 2002.

Fællesskabet fortsætter sin støtte til medlemsstaternes indsats mod skovbrande gennem en ny forordning om »Forest Focus« — der stadig er under behandling — og Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (2). Disse forordninger viderefører alle de tidligere foranstaltninger til bekæmpelse af skovbrande, dvs. forebyggelse og overvågning.

Det Fælles Forskningscenter har offentliggjort officielle tal for skovbrande i Grækenland, der viser, at det areal der i 2001 blev ødelagt af brand, var mindre end gennemsnittet for de seneste årtier og var relativt lille i betragtning af det store antal brande. Tallene for 2002 er stadig under udarbejdelse, men de forventes at vise en lignende mindskelse af det afbrændte område.

Kommissionen har ligeledes anerkendt betydningen af at øge de skovdækkede områder ved at støtte tiltag til nypantning af skov. I henhold til Rådets forordning (EØF) nr. 2080/92 af 30. juni 1992 (3) om en fællesskabsordning med støtte til skovbrugsforanstaltninger i landbruget oprettede medlemsstaterne en million hektar skov med finansiel støtte fra Fællesskabet. I 1999 blev denne foranstaltning indarbejdet i Rådets forordning (EF) nr. 1257/1999.

Den seneste publikation fra Levnedsmiddel- og Landbrugsorganisationen (FAO) »State of the World's Forests«, der blev offentliggjort i marts 2003, viser, at skovområderne i Europa stiger langsomt, men støt, med cirka +0,1 % om året beregnet for perioden 1990-2000. Tilsvarende sats for Grækenland er +0,9 %. Der findes intet officielt bevis for en mindskelse af skovarealer i Grækenland.

Statistiske data, der viser andelen af arealer med økologisk landbrug i Europa af det samlede ULA (udnyttet landbrugsareal), er anført i bilaget.

Med hensyn til affald råder Kommissionen endnu ikke over tilstrækkelige oplysninger til at have et generelt overblik over uautoriserede lossepladser i medlemsstaterne. På basis af klager modtaget enkeltvis og andre oplysninger, som Kommissionen har modtaget, blev der imidlertid indledt overtrædelsesprocedurer mod en lang række medlemsstater for ikke at have overholdt fællesskabslovgivningen om affaldsbehandling.

Hvad angår overudnyttelsen af grundvand, omfattes det ikke af Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer (4), men vil faktisk omfattes af Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (5). Dette direktiv skal være gennemført i medlemsstaternes lovgivning inden udgangen af 2003. Der er derfor ikke indledt nogen overtrædelsesprocedure.

(1) EFT L 217 af 31.7.1992.

(2) EFT L 160 af 26.6.1999.

(3) EFT L 215 af 30.7.1992.

(4) EFT L 20 af 26.1.1980.

(5) EFT L 327 af 22.12.2000.